TVR Cultural și Academia Română îi invită pe telespectatori, din 31 martie, la un nou sezon al emisiunii "Dialoguri academice". Dr. Maria Dorobanțu, șefa Clinicii de Cardiologie a Spitalului Clinic de Urgenţă Bucureşti, este prima invitată a gazdei emisiunii, acad. Mircea Dumitru. Ediția este difuzată începând cu ora 22.30.
Maria Dorobanțu este medic primar cardiologie şi medicină internă, competenţa ecocardiografie generală şi transesofagiană şi autoare a peste 500 de lucrări ştiinţifice şi articole publicate în reviste internaţionale şi în cărţi de specialitate din ţară şi din străinătate.
Absolventă a Facultăţii de Medicină din Bucureşti, ca şefă de promoţie, Maria Dorobanţu este profesoară universitară emerită a Universităţii de Medicină şi Farmacie "Carol Davila" din Bucureşti.
Domeniile de cercetare ale dr. Maria Dorobanţu sunt: urgenţe cardiovasculare, insuficienţă cardiacă, hipertensiune arterială şi metodele moderne noninvazive de explorare în patologia cardiovasculară.
Membră a Academiei Române de Ştiinţe Medicale, membră titulară din străinătate a Academiei Naţionale de Medicină din Franţa, fondatoare şi preşedintă de onoare a Societăţii Române de Hipertensiune Arterială şi Doctor Honoris Causa al Universităţii de Vest din Arad, Maria Dorobanţu este, din anul 2021, membră corespondentă a Academiei Române.
Emisiunea "Dialoguri academice", moderată de filosoful Mircea Dumitru, vicepreședintele Academiei Română, este difuzată la TVR Cultural din 2 aprilie 2023. Puteți urmări toate edițiile și pe site-ul TVR+, aici.
PROGRAM DIFUZARE:
TVR CULTURAL - duminică, ora 22:30
- vineri, ora 13:30
TVR INTERNAŢIONAL - luni, ora 00:00 (ora României)
***
Jurnalist: Adina Toderașcu
Producător: Daniel Paraschiv